
A tényleges életfogytig tartó szabadságvesztés, mint a magyar büntetőjog legsúlyosabb büntetése

Tudományos Diákköri munkám témája a tényleges életfogytig tartó szabadságvesztés, mint a magyar büntetőjog legsúlyosabb büntetése. Azért vállalkoztam e téma részletesebb kifejtésére, mert napjaink egyik legvitatottabb témájává nőtte ki magát, az egyre szigorodó büntető politika hatására.
Hatályos Büntető Törvénykönyvünk mellett Alaptörvényünk is rendelkezik a tényleges életfogytig tartó szabadságvesztésről, ezzel kiemelve az állam büntető igényét azokkal az elkövetőkkel szemben, akik szándékos, erőszakos bűncselekményt követtek el. E súlyos, szabadságra bocsátást kizáró döntés meghozatalának lehetőségével ruházza fel az igazságszolgáltató hatalmat a törvényalkotó, a társadalom védelme, és a bűncselekmények megelőzése érdekében.
Az e témába vágó kutatás során sorra vetődtek fel bennem kérdések azzal kapcsolatosan, hogy mi a célja e súlyos alapvető jogainkat is érintő büntetésnek. A Btk. 79. §- a szerint: ”A büntetés célja a társadalom védelme érdekében annak megelőzése, hogy akár az elkövető, akár más bűncselekményt kövessen el.” Vajon eléri a jogalkotó a tényleges életfogytig tartó szabadságvesztés büntető törvénykönyvbe, Alaptörvénybe való iktatásával a büntetés célját? Beszélhetünk a gyakorlatban visszatartó erőről? Valóban nem sarkalja, az örök életre szóló büntetés a végrehajtási intézetbe zárt elkövetőt, arra, hogy a szabadulás, a reményvesztettség, az utolsó lehetőség jogán újabb bűncselekményeket kövessen el? Hogyan érvényesülhet a büntetés-végrehajtási nevelés célja ilyen esetekben? Ez az egyetlen megoldás a társadalom védelme érdekében, és ha igen akkor miért tartozunk azon kevés országok közé, akik alkalmazzák. Valóban joga van a büntetőhatalomnak ahhoz, hogy az ítélet jogerőre emelkedésének pillanatában kizárja az elítélt személyiségének fejlődését, javulását, és ha igen akkor milyen szabályok alapján?
Dolgozatom elkészítése alatt, a különféle szakirodalmak tanulmányozása során, a témában egyes szakértők véleményeiben, valamint a nemzetközi kitekintés alapján megtaláltam a választ azokra a kérdésekre melyek a témában való kutatásra, és e dolgozat megírására inspiráltak.




